CELEX: 62016CN0530
Language: el
Date: 2016-10-18 00:00:00
Title: Υπόθεση C-530/16: Προσφυγή της 18ης Οκτωβρίου 2016 — Ευρωπαϊκή Επιτροπή κατά Δημοκρατίας της Πολωνίας

16.1.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 14/24
            
         Προσφυγή της 18ης Οκτωβρίου 2016 — Ευρωπαϊκή Επιτροπή κατά Δημοκρατίας της Πολωνίας
   (Υπόθεση C-530/16)
   (2017/C 014/30)
   Γλώσσα διαδικασίας: η πολωνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: W. Mölls και J. Hottiaux)
   
      Καθής: Δημοκρατία της Πολωνίας
   
      Αιτήματα
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Δημοκρατία της Πολωνίας, παραλείποντας να λάβει τα αναγκαία μέτρα για να εξασφαλίσει την ανεξαρτησία της αρχής ασφαλείας σε σχέση με τις σιδηροδρομικές επιχειρήσεις, τους διαχειριστές υποδομών, τους αιτούντες και τους αναθέτοντες φορείς, και
               
                           —
                        
                        
                           παραλείποντας να λάβει τα αναγκαία μέτρα για να εξασφαλίσει την ανεξαρτησία του φορέα διερεύνησης ατυχημάτων και συμβάντων σε σχέση με τις σιδηροδρομικές επιχειρήσεις και τους διαχειριστές σιδηροδρομικών υποδομών,
                        
                     παρέβη τις υποχρεώσεις που υπέχει από το άρθρο 16, παράγραφος 1, και το άρθρο 21, παράγραφος 1, της οδηγίας 2004/49/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004 για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας (1),
               
                           —
                        
                        
                           να καταδικάσει τη Δημοκρατία της Πολωνίας στα δικαστικά έξοδα.
                        
                     
         
      Ισχυρισμοί και κύρια επιχειρήματα
   
   Η Επιτροπή προσάπτει στη Δημοκρατία της Πολωνίας ότι δεν μετέφερε ορθώς στην πολωνική έννομη τάξη την αρχή της ανεξαρτησίας του φορέα διερεύνησης ατυχημάτων και συμβάντων [δηλαδή της Państwowa Komisja Badania Wypadków Kolejowych (εθνικής επιτροπής έρευνας σιδηροδρομικών ατυχημάτων) (PKBWK)], από πλευράς οργάνωσης, νομικής μορφής και λήψης αποφάσεων, όπως απαιτεί το άρθρο 21, παράγραφος 1, της οδηγίας 2004/49/ΕΚ. Η PKBWK δεν υπάχθηκε σε καθεστώς το οποίο να της εξασφαλίζει την ανεξαρτησία αυτή. Η Επιτροπή επικρίνει το γεγονός ότι η PKBWK αποτελεί αναπόσπαστο τμήμα του Υπουργείου μεταφορών χωρίς οποιαδήποτε εξασφάλιση ανεξαρτησίας από αυτό και από τον διαχειριστή υποδομών. Εκτός αυτού, η PKBWK δεν ενεργεί ιδίω ονόματι, ο δε Υπουργός μεταφορών διορίζει και παύει τον πρόεδρο της PKBWK και τον αναπληρωτή του, καθώς και τον γραμματέα αλλά και τα τακτικά και έκτακτα μέλη της. Κατά τα λοιπά, ο Υπουργός μεταφορών δεν έθεσε στη διάθεση της PKBWK, μέσω κατάλληλου συστήματος, τους αναγκαίους πόρους που θα καθιστούσαν εφικτή στον εν λόγω φορέα την εκτέλεση των καθηκόντων του.
   Η Επιτροπή προσάπτει επίσης στη Δημοκρατία της Πολωνίας ότι εφάρμοσε εσφαλμένα το άρθρο 16, παράγραφος 1, της οδηγίας 2004/49/ΕΚ καθόσον παρέλειψε να εξασφαλίσει την ανεξαρτησία της αρχής ασφαλείας [δηλαδή του Przezes Urzędu Transportu Kolejowego (προέδρου του Οργανισμού Σιδηροδρομικών Μεταφορών)], από πλευράς οργάνωσης, νομικής μορφής και λήψης αποφάσεων, σε σχέση με οποιαδήποτε σιδηροδρομική επιχείρηση, διαχειριστή υποδομών, αιτούντα και αναθέτοντα φορέα.
   
      (1)  ΕΕ L 164, σ. 44.